Twee dood ná skietery by sportklub(Foto: pixabay) ŉ Lid van die publiek is Vrydagaand dood nadat ses mans by die kroeg van ‘n sportklub in Pongola ingebars en begin skiet het. “Volgens ons inligting het ses gewapende mans met balaklawas Vrydag om 22:30 die perseel betree, die klante gedwing om op die vloer te lê en toe op hulle begin skiet,” sê kapt. Nqobile Gwala, polisiewoordvoerder van KwaZulu-Natal. “Een van die klante kon sy eie vuurwapen bykom en het teruggevuur. Een van die verdagtes, wat na bewering in sy 30’s is, is doodgeskiet. ŉ Ongelisensieerde vuurwapen en ammunisie is langs die verdagte gekry,” sê Gwala. Volgens Gwala is een van die klante ook in die proses gewond en na die hospitaal geneem, waar hy later aan sy wonde beswyk het. Lede van die gemeenskap met wie Maroela Media gesels het, het die voorval bevestig, maar gesê die gemeenskap is in rou en wil nie verdere besonderhede oor die voorval verskaf nie.